PoK-তে সরকার বিরোধী আন্দোলন জেনজিদের!

ওয়েব ডেস্ক : সম্প্রতি নেপালে দেখা গিয়েছিল জেনজিদের বিক্ষোভ (Gen Z Protest)। তার পরে এবার পাক অধিকৃত কাশ্মীরে (PoK) শুরু হল এই ধরণের আন্দোলন। জানা যাচ্ছে, শিক্ষা নীতি নিয়ে পাক সরকারের বিরুদ্ধে রাস্তায় নেমেছে তরুণ প্রজন্ম। এই আন্দোলন চলতি মাসের প্রথম থেকে শুরু হয়েছে। তা বর্তমানে সরকার বিরোধী বৃহত্তর আন্দোলনে পরিনত হয়েছে। ওই আন্দোলনে ছাত্রদের উপর এক অজ্ঞাত পরিচয় ব্যক্তির বিরুদ্ধে হামলার অভিযোগও উঠেছে। ঘটনায় একজন আহত হয়েছেন বলে খবর। অভিযোগ ঘটনার সময় পুলিশ সেখানে উপস্থিত থাকলেও কোনও ধরণের ব্যবস্থা নেওয়া হয়নি।

গুলি চালানোর ঘটনায় পরিস্থিতি আরও উত্তপ্ত হয়ে ওঠে। টায়ার জ্বালিয়ে বিক্ষোভ দেখান আন্দোলনকারীরা। সরকারি সম্পত্তি ভাঙচুরের অভিযোগ অভিযোগও উঠেছে। জানা যাচ্ছে, পাকিস্তান সরকারের বিরুদ্ধেও স্লোগান তোলেন আন্দোলনকারীরা। এই আন্দোলনকে নেপাল (Nepal) ও বাংলাদেশে (Bangladesh) ঘটে যাওয়া যুব আন্দোলনের প্রতিচ্ছবি বলে মনে করছেন বিশেষজ্ঞরা।

আরও খবর : রাশিয়ায় নদীর পাড় থেকে উদ্ধার ভারতীয় ডাক্তারি পড়ুয়ার দেহ!

আন্দোলনকারীদের অভিযোগ, ই-মার্কিং ব্যবস্থার কারণে পরীক্ষার ফলাফল ভুলভাবে প্রকাশিত হয়েছে। অনেককে এমন বিষয়ে পাশ দেখানো হয়েছে যেগুলির পরীক্ষা তারা দেয়ইনি। তারা দাবি করেছেন, ই-মার্কিং সিস্টেমের বাতিল করতে হবে, রি-চেকিং ফি কমাতে হবে (বর্তমানে প্রতিটি বিষয়ে ১৫০০ টাকা, সাতটি বিষয়ে ১০,৫০০ টাকা), শিক্ষার মনোন্নয়ন, পরিবহণ ও স্বাস্থ্যসুবিধা বৃদ্ধি করতে হবে। এই দাবি ঘিরেই আন্দোলন ছড়িয়ে পড়ছে পাকিস্তানে।

এর আগে অক্টোবর মাসে পাকিস্তান অধিকৃত কাশ্মীরে জয়েন্ট আওয়ামি অ্যাকশন কমিটি (Joint Awami Action Committee)-র নেতৃত্বে কর, বিদ্যুৎ বিল ও আটা ভর্তুকি-সহ ৩০ দফা দাবিতে তীব্র আন্দোলন হয়েছিল। সেই আন্দোলনে পুলিশ গুলি চালালে ১২ জনের মৃত্যু হয়েছিল। পরে শাহবাজ শরিফ সরকার চুক্তি স্বাক্ষর করে কয়েকটি দাবি মেনে নিতে বাধ্য হয়। তার পরে এবার শিক্ষানীতিতে পরিবর্তনের দাবিতে সরব হল তরুণ প্রজন্ম।